b"\n_START_ARTICLE_\nJaroslavl\n_START_PARAGRAPH_\nJaroslavl (russisk: \xd0\xaf\xd1\x80\xd0\xbe\xd1\x81\xd0\xbb\xd0\xb0\xd0\xb2\xd0\xbb\xd1\x8c) er en by i det sentrale Russland, og administrativt senter i Jaroslavl oblast. Byen strekker seg rundt 30\xc2\xa0km langs elva Volga, ved saml\xc3\xb8pet med elva Kotorosl, rundt 280\xc2\xa0kilometer nord for Moskva. Innbyggertall: 613\xc2\xa0088 (folketelling 2002)._NEWLINE_Det gamle sentrumsomr\xc3\xa5det ble i 2005 tatt med p\xc3\xa5 UNESCOs verdensarvliste. Byen inng\xc3\xa5r i den gyldne ring i Russland, som er en rekke middelalderbyer nord og \xc3\xb8st for Moskva som er popul\xc3\xa6re blant turister.\n_START_SECTION_\nHistorie\n_START_PARAGRAPH_\nF\xc3\xb8r Jaroslavl l\xc3\xa5 det vikingsteder som Timerevo p\xc3\xa5 stedet fra 700- og 800-tallet av. Byen skal ha blitt grunnlagt i 1010 som en utpost for Fyrsted\xc3\xb8mmet Rostov Velikij, og den ble f\xc3\xb8rste gang nevnt i historiske dokumenter i 1071. Byen var hovedstad i et uavhengig fyrsted\xc3\xb8mme fra 1218, som ble innlemmet i Storfyrsted\xc3\xb8mmet Moskva i 1463. P\xc3\xa5 1600-tallet var den Russlands nest st\xc3\xb8rste by, og for en periode (under den polske okkupasjonen av Moskva i 1612), landets de facto hovedstad.\n_START_SECTION_\nSeverdigheter\n_START_PARAGRAPH_\nMed unntak av Spaso-Preobrazjenskij'-klosteret s\xc3\xa5 er de eldste kirkene i byen fra 1600-tallet, og tilh\xc3\xb8rer den s\xc3\xa5kalte Jaroslavl-typen (bygget i r\xc3\xb8d tegl, med i\xc3\xb8ynefallende fliselagte eksteri\xc3\xb8rer). Nikolai Nadein- og Profeten Elias-kirkene har noen av de mest imponerende freskene p\xc3\xa5 hele Russlands gyldne ring.\n_START_SECTION_\nUtdanning\n_START_PARAGRAPH_\nJaroslavl har mange institusjoner for h\xc3\xb8yere utdanning, s\xc3\xa5 som Demidov-universitetet, polyteknisk universitet, Usjinskij pedagogiske universitet, medisinsk akademi, internasjonalt \xc3\xb8konomisk universitet og universitet for nye teknologier (MUBINT)._NEWLINE_Milit\xc3\xa6re institusjoner omfatter en milit\xc3\xa6r finansiell h\xc3\xb8yskole og h\xc3\xb8yskole for anti-fly missiler.\n_START_SECTION_\nTransport\n_START_PARAGRAPH_\nJaroslavl ligger ved krysningspunktet til flere hovedveier, jernbaner og vannveier. Det ligger en st\xc3\xb8rre elvehavn ved Volga._NEWLINE_Byen har et godt utviklet nettverk for kollektivtransport, slik som busser, trolleybusser og trikkelinjer. Tunosjna lufthavn, en tidligere flybase fra den kalde krigen, ligger rundt 10\xc2\xa0km \xc3\xb8st for byen._NEWLINE_Det ligger en jernbanebru og to veibruer over Volga i byen. Den andre veibrua ble satt i drift i oktober 2006._NEWLINE_Det er to st\xc3\xb8rre jernbanestasjoner for passasjerer: Jaroslavl-Glavnij og Jaroslavl-Moskovskij. Elektriske skytteltog g\xc3\xa5r til Danilov, Rostov, Aleksandrov, Nerekhta og Kostroma. Dieseldrevne skytteltog g\xc3\xa5r til Rybinsk og Ivanovo. Mange langdistansetog g\xc3\xa5r ogs\xc3\xa5 innom Jaroslavl.\n_START_SECTION_\n\xc3\x98konomi og n\xc3\xa6ringsliv\n_START_PARAGRAPH_\nViktige n\xc3\xa6ringslivsgrener er maskinbygging, skipsbygging, elektroteknikk, kjemisk industri og petrokjemisk industri, samt lett- og tekstilindustri. Det produseres blant annet bildekk og andre gummiprodukter, kautsjuk, dieselmotorer, industriell sot, lakk og maling, byggematerialer, sko, b\xc3\xb8ker og n\xc3\xa6ringsmidler i byen._NEWLINE_Jaroslavl Levtsovo flybase ligger rundt 15\xc2\xa0km nord\xc3\xb8st for byen.\n_START_SECTION_\nKultur\n_START_PARAGRAPH_\nI Jaroslavl ligger Volkovteateret (bygget i 1750), Russlands eldste teater._NEWLINE_Byen har mange russisk-ortodokse kirker, en kirke for russiske gammeltroende, en baptistkirke, en luthersk kirke, en moske og en synagoge._NEWLINE_FC Sjinnik Jaroslavl er en fotballklubb basert i Jaroslavl. Den spilte i den russiske eliteserien frem til 2006 og spiller n\xc3\xa5 i russisk f\xc3\xb8rstedivision. I byen finnes ogs\xc3\xa5 ishockeylaget Lokomotiv Jaroslavl som ble russisk mester i 1996/1997, 2001/2002 og 2002/2003. Hele laget med st\xc3\xb8tteapparat ble drept i en flyulykke i 2011."